กรุงศรีออกมาตรการช่วยเหลือลูกค้าที่ได้รับผลกระทบจากCOVID-19
กรุงศรี ออกมาตรการช่วยเหลือลูกค้าธุรกิจ ผู้ประกอบการรายย่อย ผ่อนปรนเงื่อนไขการชำระหนี้เพื่อแบ่งเบาภาระ ซึ่งรวมถึงมาตรการการพักชำระหนี้ การปรับลดจำนวนเงินผ่อนชำระค่างวด
27 ก.พ. 2563

นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) เปิดเผยว่า จากสถานการณ์การแพร่ระบาดของโรคปอดอักเสบจากเชื้อไวรัสโคโรนาสายพันธุ์ใหม่ หรือ COVID-19 ซึ่งกำลังเป็นปัญหาใหญ่ของประชาคมโลกและสร้างผลกระทบในด้านต่างๆ ทั้งด้านสาธารณสุข สังคม และเศรษฐกิจในขณะนี้ และประเทศไทยก็มีผู้ได้รับผลกระทบในวงกว้างเช่นเดียวกัน
ธนาคารกรุงศรีอยุธยาและบริษัทในเครือ กรุงศรี กรุ๊ป จึงได้ออกมาตรการให้ความช่วยเหลือแก่ลูกค้าธุรกิจ ผู้ประกอบการรายย่อยและลูกค้าบุคคล เพื่อเป็นการช่วยบรรเทาผลกระทบที่เกิดขึ้น ทั้งนี้ ธนาคารพร้อมให้ความช่วยเหลือลูกค้าอย่างใกล้ชิด โดยพิจารณาตามสภาพการณ์ของธุรกิจและความเดือดร้อน เพื่อร่วมกันหาทางออกที่ดีที่สุดให้กับลูกค้าที่ได้รับผลกระทบแต่ละราย
สำหรับมาตรการบรรเทาผลกระทบจาก COVID-19 ประกอบด้วย
- ลูกค้าสินเชื่อที่อยู่อาศัยและสินเชื่อบุคคล
พักชำระหนี้เงินต้น สูงสุดไม่เกิน 6 เดือน
ปรับลดจำนวนเงินผ่อนชำระค่างวด
- ลูกค้าสินเชื่อเพื่อธุรกิจรายย่อย
พักชำระหนี้เงินต้น สูงสุดไม่เกิน 6 เดือน
ปรับลดจำนวนเงินผ่อนชำระค่างวด (แล้วแต่กรณี)
- ลูกค้าสินเชื่อเช่าซื้อรถยนต์
พักชำระหนี้ สูงสุดไม่เกิน 6 เดือน
ปรับลดจำนวนเงินผ่อนชำระค่างวด
- ลูกค้ากรุงศรี คอนซูมเมอร์ (สำหรับผู้ที่อยู่ในอุตสาหกรรมที่ได้รับผลกระทบจาก COVID-19)
พักชำระหนี้ สูงสุดไม่เกิน 3 เดือน
หลังจากนั้น สำหรับลูกค้าบัตรเครดิต ลดอัตราการผ่อนชำระจาก 10% เป็น 5% และสำหรับลูกค้าสินเชื่อส่วนบุคคล ลดอัตราการผ่อนชำระจาก 5% เป็น 3% หรือปรับลดยอดผ่อนชำระรายเดือนเป็นรายกรณี